Ervare klimmer sterf op bergFoto: Bergklimklub van Suid-Afrika ŉ Ervare bergklimmer is Sondag op die Muizenberg-krans in Kaapstad dood. Minstens 25 lede van die Bergklimklub van Suid-Afrika se soek-en-reddingspan was Sondagmiddag in samewerking met Wildernis-soek-en-redding en ander rolspelers in ŉ grootskaalse operasie betrokke om by die klimmer uit te kom. Weens uitdagende weersomstandighede het reddingspanne vanuit die lug asook op die grond probeer om hom te bereik. ŉ Helikopter van die provinsiale gesondheidsdepartement is ingespan om ŉ klimmer met tegniese ervaring en ŉ paramedikus tot naby die man te neem. Die grondspan het teen die berg opgeklim en toue gebruik om die klimmer na ŉ meer beskutte gebied te verskuif van waar die helikopter hom kon bereik. Foto: ER24 Russel Meiring, woordvoerder van ER24, het gesê hul paramedici het omstreeks 15:00 op die toneel aangekom. Die klimmer is met die helikopter na ŉ pad langs die berg vervoer waar paramedici hom begin behandel het. “Die klimmer, glo in sy 70’s, het ernstige beserings opgedoen en was in ŉ kritieke toestand. Hy het kort nadat behandeling begin is aan sy beserings beswyk.” Die voorval word ondersoek.